Návrh VYKONÁVACIE ROZHODNUTIE RADY, ktorým sa schvaľuje aktualizácia programu makroekonomických úprav Írska /* COM/2013/0435 final - 2013/0206 (NLE) */





DÔVODOVÁ SPRÁVA Rada poskytla 7. decembra 2010 Írsku na jeho žiadosť finančnú pomoc (vykonávacie rozhodnutie 2011/77/EÚ). Finančná pomoc bola poskytnutá na podporu dôsledného programu hospodárskych a finančných reforiem, ktorého cieľom je obnoviť dôveru, umožniť návrat hospodárstva k udržateľnému rastu a ochrániť finančnú stabilitu v Írsku, eurozóne a EÚ. V súlade s článkom 3 ods. 9 rozhodnutia 2011/77/EÚ Komisia spolu s MMF a v spolupráci s ECB uskutočnila desiate prehodnotenie pokroku, ktorý pri vykonávaní dohodnutých opatrení dosiahli írske orgány, ako aj účinnosti a hospodárskeho a sociálneho vplyvu dohodnutých opatrení. So zreteľom na získané informácie Komisia predložila návrh [vložiť odkaz] na zmenu vykonávacieho rozhodnutia 2011/77/EÚ. V nadväznosti na nadobudnutie účinnosti balíka dvoch právnych aktov [konkrétne nariadenia (EÚ) č. 472/2013], je potrebné prijať ďalšie rozhodnutie, v ktorom sa zároveň stanoví, ako sa má upraviť podmienenosť politiky, o ktorú sa opiera program makroekonomických úprav. Nariadenie (EÚ) č. 472/2013 sa uplatňuje na existujúce programy makroekonomických úprav, ktoré v čase nadobudnutia účinnosti uvedeného nariadenia už prebiehajú, v dôsledku čoho sa vyžaduje, aby úpravy boli v súlade s postupom podľa článku 7 ods. 5. 2013/0206 (NLE) Návrh VYKONÁVACIE ROZHODNUTIE RADY, ktorým sa schvaľuje aktualizácia programu makroekonomických úprav Írska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia, a najmä na jeho článok 7 ods. 5, so zreteľom na návrh Európskej komisie, keďže: (1) Nariadenie (EÚ) č. 472/2013 sa uplatňuje na členské štáty, ktoré sú v čase jeho nadobudnutia účinnosti už príjemcami finančnej pomoci, vrátane tých, ktoré prijímajú pomoc z európskeho finančného stabilizačného mechanizmu (EFSM) a/alebo Európskeho nástroja finančnej stability (ENFS). (2) V nariadení (EÚ) č. 472/2013 sa stanovujú pravidlá schvaľovania programu makroekonomických úprav pre členské štáty, ktoré sú príjemcami takejto finančnej pomoci, ktoré je potrebné zosúladiť s ustanoveniami nariadenia (EÚ) č. 407/2010, ktorým sa zriaďuje európsky finančný stabilizačný mechanizmus, v prípade, keď príslušný členský štát prijíma pomoc zároveň z EFSM a iných zdrojov. (3) Írsku bola poskytnutá finančná pomoc z EFSM, a to vykonávacím rozhodnutím 2011/77/EÚ o poskytnutí finančnej pomoci Únie Írsku, aj z ENFS. (4) V snahe o konzistentnosť by sa malo schválenie aktualizácie programu makroekonomických úprav Írska na základe nariadenia (EÚ) č. 472/2013 vykonať odkazom na príslušné ustanovenia vykonávacieho rozhodnutia 2011/77/EÚ. (5) V súlade s článkom 3 ods. 9 vykonávacieho rozhodnutia 2011/77/EÚ Komisia spolu s Medzinárodným menovým fondom (MMF) a v spolupráci s Európskou centrálnou bankou (ECB) uskutočnila desiate prehodnotenie pokroku, ktorý pri vykonávaní dohodnutých opatrení dosiahli írske orgány, ako aj účinnosti a hospodárskeho a sociálneho vplyvu dohodnutých opatrení. Z tohto prehodnotenia vyplynula potreba vykonať v existujúcom programe makroekonomických úprav niektoré zmeny. (6) Tieto zmeny sa uvádzajú v rozhodnutí [vložiť odkaz], ktorým sa mení vykonávacie rozhodnutie 2011/77/EÚ, PRIJALA TOTO ROZHODNUTIE: Článok 1 Opatrenia uvedené v článku 3 ods. 10 vykonávacieho rozhodnutia 2011/77/EÚ, ktoré má Írsko prijať v roku 2013 ako súčasť svojho programu makroekonomických úprav, sa týmto schvaľujú. Článok 2 Toto rozhodnutie je určené Írsku. Článok 3 Toto rozhodnutie sa uverejní v Úradnom vestníku Európskej únie. V Bruseli Za Radu predseda